BEGRUNDELSE

1.BAGGRUND FOR FORSLAGET

•Begrundelse og formål

Med Rådets forordning (EU) 2015/104 fastsættes der fiskerimuligheder for 2015 for visse fiskebestande og grupper af fiskebestande gældende for EU-farvande og for EU-fartøjer i visse andre farvande. Fiskerimulighederne ændres som regel adskillige gange i løbet af den periode, de er fastsat for. De foreslåede ændringer har til formål at ændre forordning (EU) 2015/104 som beskrevet nedenfor.

Den 19. januar 2015 vedtog Rådet forordning (EU) 2015/104 om fastsættelse af fiskerimuligheder for visse fiskebestande og grupper af fiskebestande gældende for EU-farvande og for EU-fartøjer i visse andre farvande. Ved forordningen blev de samlede tilladte fangstmængder (TAC) fastsat for brisling og dermed forbundne bifangster i EU-farvande i ICES-afsnit IIa og ICES-underområde IV på 227 000 ton for 2015, hvilket blev baseret på den på tidspunktet for fastsættelsen af fiskerimulighederne tilgængelige rådgivning fra Det Internationale Havundersøgelsesråd (ICES).

Den 30. juni 2015 fremlagde ICES rådgivning om brisling i Nordsøen for perioden juli 2015 – juni 2016, som angiver en samlet ønsket fangstmængde for denne periode på op til 506 000 ton. Denne positive udtalelse er hovedsageligt baseret på et rekordhøjt rekrutteringsniveau, nye dødelighedsvurderinger og opdaterede modelinput.

Da fiskerimuligheder i Den Europæiske Union fastsættes årligt, bør fiskerimulighederne for 2015 ændres med henblik på en delvis forøgelse af den samlede tilladte fangstmængde for brisling. Der tages hensyn til denne delvise forøgelse af fiskerimulighederne for 2015, når forslaget om fiskerimulighederne for 2016 fremlægges.

Ifølge ICES' seneste rådgivning er sild i ICES-afsnit IIIa inden for biologisk sikre grænser, som omhandlet i artikel 4, stk. 1, nr. 18), og for så vidt angår artikel 15, stk. 8, i forordning (EU) nr. 1380/2013.

Sildebestanden i afsnit VIIa, syd for 52°30'N, og VIIg, h, j og k (Det Irske Hav, Det Keltiske Hav og sydvest for Irland) blev benchmarket i 2015, og vurderingsmodellen blev ændret. På baggrund af dette benchmark blev vurderingen af bestanden ændret, og ifølge rådgivningen er en betydelig forøgelse i TAC'en for 2016 mulig. Da der er tale om efterårsfiskeri, er det gunstigt for fiskeindustrien og ikke skadeligt for bestanden at indføre en begrænset forøgelse af fiskerimulighederne allerede i 2015. Der tages hensyn til denne delvise forøgelse af fiskerimulighederne for 2015, når forslaget om fiskerimulighederne for 2016 fremlægges.

TAC'en for sperling i ICES-afsnit IIIa og EU-farvande i afsnit IIa og underområde IV gælder på nuværende tidspunkt fra den 1. januar til den 31. oktober 2015. Da ICES først fremlægger sin rådgivning i sidste kvartal af 2015, bør anvendelsesperioden for denne TAC forlænges til udgangen af 2015 med henblik på at forhindre, at denne bestand ikke dækkes af nogen TAC mellem den 1. november og den 31. december 2015.

Som følge af konsultationer med Norge kan en samlet tilladt fangstmængde på 1 500 ton nu fastsættes for rødfisk i de norske farvande i I og II. Kommissionens forslag indeholder denne aftale og fastsætter kvoterne for EU og de pågældende medlemsstater.

•Overensstemmelse med eksisterende politiske bestemmelser på området

Forslaget er i overensstemmelse med den fælles fiskeripolitik, som fastsat i forordning (EU) nr. 1380/2013.

•Overensstemmelse med andre EU-politikker

Forslaget er i overensstemmelse med andre EU-politikker.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Forslaget er baseret på traktatens artikel 43, stk. 3.

•Nærhedsprincippet (for områder, der ikke er omfattet af enekompetence)